  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 16-тӥ южтолэзе Сарапул ёросысь депутатъёслэн кенешсылэн сессияз муниципал кылдытэтлы выль тӧроез бырйизы. Депутатъёс ёрос администрацилэн тӧроезлэн воштӥсезлы Айдар Шарафутдиновлы оскемзэс веразы. Со сярысь Удмуртиысь тӧролэн но кивалтэтлэн пресс-службазы ивортӥз. Лушкем куара сётонын Айдар Шарафутдинов понна 19 депутатъёс дурбасьтӥзы. Выль тӧро ужоскетаз 17-тӥ южтолэзе пыроз. Со сяна, ёрос тӧролэн интыужез понна нылпиослэсь но быдэ вуымтэослэсь творческой быгатонлыкъёссэс азинтонъя «Потенциал» центрысь дышетӥсь но методист Руслан Шамстдинов вожвылъяськиз. Тодэ вайытом, Сарапул ёрослэн азьвыл тӧроез Игорь Асабин вал. Сое Удмуртиысь кивалтэтлэн тӧроезлэн воштӥсез интые пуктӥзы. ВАТСАН Айдар Ильсунович Шарафутдинов вордскиз 1970-тӥ арын. 1992-тӥ арын Ижкарысь гурт возёсъя институтэз «экономика и организация сельского хозяйства» ӧнеръя йылпумъяз. Колхозын валтӥсь экономистэн но кивалтӥсен ужаз, ёрос администрацилэн тӧроезлэн воштӥсез, бӧрысь тӧроез вал. 2016-тӥ арысен администрацилэн нырысетӥ воштӥсеныз – гурт возёсъя кивалтэтлэн йырыныз ужаз. Тегъёс: Сарапул кивалтӥсьёс Удмуртия  